  Виталий Пронин МТС кутскон сётӥз Кечол черкогуртлы но. Гуртоос та дано лыдпусэз бадӟым праздниклы пӧрмытӥзы.  Пичи Пурга ёросысь Кечол МТС-лы 80 ар тырмон ужрадын.Пӧртэм документъёсын утчаськыса, гурт администрациын ужасьёс тодӥзы: машинно-тракторной станция кылдэмын вал 1937-тӥ арын. Ас вакытаз со 30 пала гуртъёслы, ог 20 колхозъёслы техникаен юрттӥськиз. Война вакытэ трактор сьӧры пуксизы 18-19 аресъем нылъёс. Жаляса верано, соос пӧлысь туннэ улэп на одӥгез гинэ - Мария Бегитова. Ужрадэ ӧтемъёс пӧлын со тужгес дуноез куно луиз. Дуно куноос луизы на Николай Бехматов, Фёдор Романов, Арсентий Ивашкин - ваньзы таос кема аръёс ӵоже ужазы МТС-ын. Котькудзылэн кылемын туж тунсыкоесь тодэ ваёнъёссы. Кызьы ужаз МТС - люкаськем калыклы пыр-поч мадиз шаерчи Валерий Баймурзин но.- Жаляса верано, МТС-лэн кулэлыкез кылем даурысь 50-тӥ аръёслэн пумазы быриз, - шуиз со. - Угось со вакытэ пичи колхозъёс бадӟым эштосъёсы огазеяськылэмын вал ни - котькудӥз аслэсьтыз гаражзэ возьыны ӧдъяз. 1959-тӥ арын Кечол палан одӥг бадӟым хозяйство вал, но со люкиськиз «Мир» колхозлы но УАССР-лы 10 ар совхозлы. Таос ик МТС-ын кылем техникаез куспазы люкизы.Но МТС-лэн гаражъёсыз туннэ вань - калыклэн тодаз вайыто ортчемзэ, оскон сёто вуоноезлы. Берло дыре Кечолысь хозяйство бырон калэ вуылӥз, 3 сюрс гектар музъемъёссэ куак басьтӥз. Но али кылдӥз выль хозяйство - «Радуга - Агро» огазеяськон. МТС-лэн азьвыл гаражаз гуретэ ни выль техника.- Секыт вакытъёсы но калык гуртысь кошкыны ӧз дырты, - вераз муниципал кылдытэтлэн йырыз Сергей Золотарёв. - Муниципал кылдытэтэ пырись вань гуртъёсын али оглом 2 сюрс 300-лэсь ятыр улӥсез лыдъяське. Гуртъёс пӧлысь тужгес бадӟымез - Кечол черкогурт. Ӵапак МТС солы кутскон сётэм вылэм. Угось МТС-э ужаны лыктылӥзы специалистъёс - станция котыре соослы юртъёс пуктылыны кутскизы. Озьы черкогурт пумен паськытаз. Туннэ со котырын пуктӥськыны буш интыос но ӧвӧл ни. Шӧдӥське: калыклэн огъя кыткетын ужаны мылкыдыз выльысь ӝутӥське.Ужаны гинэ ӧвӧл - шутэтскыны но. Озьы тазэ праздникез но соос уртче дасязы-ортчытӥзы: гурт администрациын, клубын, шор ёзо школаын, школа-интернатын, нылпи садъёсын ужасьёс. Люкаськем куноослэсь мылкыдзэс уката ӝутӥзы «Вить Сергейёс». Пуртыысь ӝукез вӧсяз Валерий Баймурзин. Гуртоослы ортчем праздниксы кемалы вунонтэм луиз.Элина Васильева   